Oficialusis leidinys C 225 , 10/08/2001 p. 0002 - 0008



Europos investicijų fondo statutas visuotinio susirinkimo patvirtintas 1994 m. birželio 14 d. ir iš dalies pakeistas 2000 m. birželio 19 d. (2001/C 225/02) 1 straipsnis Įsteigimas Įsteigiamas Europos investicijų fondas (toliau — Fondas), kuriam suteikiamas juridinio asmens statusas ir finansinis savarankiškumas. 2 straipsnis Uždavinys ir veikla 1. Fondo uždavinys — padėti siekti Bendrijos tikslų. Fondas šį uždavinį atlieka vykdydamas tokią veiklą: - garantijų bei kitų panašių priemonių suteikimas paskoloms ir kitiems finansiniams įsipareigojimams visomis teisėtai leidžiamomis formomis, - akcijų dalies įmonėje įsigijimas, turėjimas, valdymas ir perleidimas šio statuto 12 straipsnio 2 dalies i punkte nustatytomis sąlygomis. 2. Be to, Fondas gali vykdyti kitokią veiklą, susijusią su šiame straipsnyje nustatytais uždaviniais arba atsirandančią dėl jų. Fondo gali būti vykdyti skolinimosi operacijas. 3. Fondas veikia remdamasis pažangiais bankininkystės arba kitais pažangiais komerciniais principais ir laikydamasis taikomos praktikos. Nepažeidžiant 28 straipsnio nuostatų, minėta veikla vykdoma atitinkamu metu, atsižvelgiant į aplinkybes, Fondui glaudžiai bendradarbiaujant su savo steigėjais arba tikraisiais nariais. 3 straipsnis Būstinė Fondo būstinė yra Liuksemburge. 4 straipsnis Nariai 1. Fondo steigėjai yra: - Europos bendrija (toliau — Bendrija), atstovaujama Europos Komisijos (toliau — Komisija), - Europos investicijų bankas (toliau — Bankas), - finansų institucijos, kurių sąrašas pridedamas prie šio statuto (I priedas) (toliau — finansų institucijos). 2. Fondo nariais visuotinio susirinkimo sprendimu direktorių valdybos nustatytais terminais ir sąlygomis gali tapti kiti finansų sektoriaus juridiniai asmenys, kurie vykdo Fondo siekiamus tikslus remiančią veiklą. 5 straipsnis Kapitalas 1. Pradinį įstatinį Fondo kapitalą sudaro 2000 milijonų eurų, suskirstyti į 2000 akcijų, kurių kiekvienos nominali vertė yra 1 milijonas eurų. Fondo nariai gali pasirašyti šias akcijas pagal šio statuto 6 straipsnį. 2. Visuotinio susirinkimo sprendimu, priimtu 85 % balsų dauguma, įstatinis kapitalas gali būti padidintas. 3. Jei kapitalas yra didinamas, visuotinio susirinkimo nustatytomis sąlygomis kiekvienas narys turi teisę pasirašyti padidėjusio kapitalo dalį, atitinkančią šio nario pasirašytų akcijų ir Fondo kapitalo santykį iki pasirašymo. 4. Fondo nariai už Fondo įsipareigojimus atsako tik proporcingai savo daliai pasirašytame ir neapmokėtame kapitale. 6 straipsnis Akcijų pasirašymas 1. Fondo steigėjai nominalia verte pasirašo tiek akcijų, kiek yra nurodyta šio statuto II priede. 2. Vėliau akcijos pasirašomos visuotinio susirinkimo nustatytomis sąlygomis; tokių akcijų kaina negali būti mažesnė už nominalią vertę. 7 straipsnis Akcijos 1. Keturiomis vienodomis dalimis kasmet yra apmokama 20 % pradinio pasirašyto kapitalo akcijų. 2. Didinant kapitalą, mokėjimo tvarką nustato visuotinis susirinkimas. 3. Direktorių valdybos siūlymu visuotinis susirinkimas gali reikalauti apmokėti tokią pasirašyto, bet neapmokėto kapitalo dalį, kokios gali prireikti Fondui, kad jis įvykdytų savo įsipareigojimus kreditoriams. Tokie mokėjimai įvykdomi per 90 dienų nuo visuotinio susirinkimo sprendimo priėmimo. 4. Mokėjimai mokami eurais. 5. Išskyrus atvejus, kai direktorių valdyba duoda išankstinį raštišką sutikimą, akcijos negali būti įkeičiamos arba kitaip suvaržomos. 6. Nepažeidžiant šio statuto 5 straipsnio 4 dalies, joks narys dėl savo narystės negali prisiimti jokios atsakomybės dėl Fondo įsipareigojimų. 7. Turimos lėšos, kurių Fondas nenaudoja savo veiklai pagal 2 straipsnį, gali būti investuojamos finansų rinkose. Valdydamas šias investicijas Fondas neužsiima valiutų arbitražu, jei jo tiesiogiai nereikia atliekant Fondo operacijas arba vykdant prisiimtus įsipareigojimus. 8. Fondo nariai gali parduoti savo akcijas, pagal šio statuto 4 straipsnio 2 dalį perduodami jas arba kitam nariui, arba trečiajai šaliai. Jei narys nori parduoti savo akcijas, jis pasiūlo jas Bankui arba šio sutikimu bet kuriam kitam Fondo nariui ar trečiajai šaliai, atitinkančiai šio statuto 4 straipsnio 2 dalyje nustatytus kriterijus. 8 straipsnis Su akcijomis susijusios teisės Šio statuto 27 ir 33 straipsniuose nustatytomis sąlygomis kiekviena akcija suteikia teises į Fondo turto nuosavybę, grynojo pelno paskirstymą ir tam tikrais atvejais į pajamas, gautas iš likvidavimo, proporcingas turimų akcijų skaičiui. 9 straipsnis Fondo valdymas ir administravimas Fondą valdo ir administruoja šie trys organai: - visuotinis susirinkimas, - direktorių valdyba, - vykdantysis direktorius. 10 straipsnis Visuotinis susirinkimas 1. Direktorių valdybos pirmininko iniciatyva Fondo narių visuotinis susirinkimas šaukiamas ne rečiau kaip kartą per metus. Visuotiniai susirinkimai vyksta Fondo būstinėje, arba kitoje vietoje, nurodytoje pranešime apie šaukiamą susirinkimą. 2. Visuotiniai susirinkimai taip pat gali būti šaukiami vieno iš Fondo narių prašymu ir direktorių valdybos sprendimu. Visuotinis susirinkimas gali būti šaukiamas, jei to prašo nariai, turintys 13 % arba daugiau akcijų pasirašytame kapitale, nurodydami tokio prašymo priežastį. 3. Visuotinio susirinkimo sprendimai gali būti priimami raštu laikantis darbo reglamente nustatytų sąlygų ir taisyklių. 11 straipsnis Dalyvavimas, atstovavimas, kvorumas, dauguma 1. Visi Fondo nariai turi teisę dalyvauti visuotiniuose susirinkimuose. 2. Bendrijai atstovauja vienas iš Komisijos narių arba kitas tinkamai įgaliotas asmuo. 3. Bankui atstovauja jo pirmininkas arba pirmininko pavaduotojas, arba kitas tinkamai įgaliotas asmuo. 4. Finansų institucijoms atstovauja po vieną asmenį iš kiekvienos finansų institucijos. 5. Kiekvienas Fondo narys turi tiek balsų, kiek akcijų yra pasirašęs. 6. Nariai gali balsuoti paštu arba jiems gali atstovauti kitas narys. 7. Visuotiniam susirinkimui surengti reikalaujamas kvorumas yra tada, kai jame dalyvaujantiems nariams arba jų atstovams priklauso ne mažiau kaip 50 % pasirašyto kapitalo. 8. Jei šiame statute nenustatyta kitaip, visuotinio susirinkimo sprendimai priimami balsų dauguma. 12 straipsnis Visuotinio susirinkimo įgaliojimai 1. Fondo nariai savo teises įgyvendina per visuotinį susirinkimą. 2. Visuotinis susirinkimas: i) priima sprendimus, suteikiančius Fondui teisę atlikti šio statuto 2 straipsnio 1 dalies antrojoje įtraukoje numatytas operacijas; ii) tvirtina Fondo darbo reglamentą; iii) priima sprendimus dėl naujų narių priėmimo; iv) tvirtina direktorių valdybos metinę ataskaitą; v) tvirtina metinį balansą bei pelno ir nuostolių ataskaitas; vi) nustato Fondo grynųjų pajamų paskirstymą ir padalijimą; vii) skiria Fondo auditorių valdybos narius; viii) vykdo šio statuto 34 straipsnyje nustatytus įgaliojimus, susijusius su šio statuto pakeitimų priėmimu; ix) priima sprendimą dėl Fondo įstatinio kapitalo padidinimo ir raginimų apmokėti neapmokėtą pasirašytą kapitalą; x) šio statuto 26 straipsnyje nustatytomis sąlygomis priima sprendimus dėl Fondo įsipareigojimų ribų padidinimo; xi) priima sprendimus sustabdyti Fondo narių narystę arba juos pašalinti; xii) priima sprendimus dėl Fondo operacijų nutraukimo visam laikui ir jo turto paskirstymo; xiii) iš asmenų, paskirtų pagal šio statuto 15 straipsnio 1 ir 3 dalis, paskiria direktorių valdybos narius ir jų pakaitinius; xiv) priverstinai atstatydina direktorių valdybos narį, jei šis nebegali atlikti savo pareigų arba padaro rimtą nusižengimą; xv) vykdo visus įgaliojimus, jam suteiktus pagal bet kurią kitą šio statuto nuostatą. 3. Visuotinio susirinkimo darbo tvarka nustatoma darbo reglamente. 13 straipsnis Pirmininkavimas visuotiniam susirinkimui Visuotiniam susirinkimui pirmininkauja daugiausia Fondo akcijų turinčio nario atstovas. 14 straipsnis Protokolai, išrašai Visuotiniai susirinkimai yra protokoluojami. Protokolus parengia Fondo sekretoriatas, jų kopijos bei išrašai yra patvirtinami ir pateikiami nariams. 15 straipsnis Direktorių valdyba 1. Direktorių valdybą sudaro septyni nariai, kuriuos darbo reglamente nustatyta tvarka paskiria visuotinis susirinkimas ir pasiūlo Fondo nariai. Visuotinis susirinkimas gali keisti direktorių valdybos narių skaičių. 2. Atlikdami savo pareigas, direktorių valdybos nariai veikia savarankiškai ir gerai atstovauja Fondo interesams. Jie yra atskaitingi tik visuotiniam susirinkimui. Kiekvienam direktorių valdybos nariui gali padėti jo pakaitinis, kuris, kai nario nėra, veikia jo vardu, dalyvauja direktorių valdybos posėdžiuose ir turi tuos pačius įgaliojimus, kaip ir jo pakeičiami nariai. 3. Direktorių valdybos nariai ir jų pakaitiniai paskiriami darbo reglamente nustatyta tvarka. Darbo reglamente gali būti nustatyta, kad paskirtam nariui suteikiama teisė būti valdybos nariu metiniam visuotiniam susirinkimui dar nepriėmus sprendimo dėl jo paskyrimo. Valdybos nariams taikomos taisyklės taikomos ir visiems taip paskirtiems nariams. 4. Direktorių valdybos nariai skiriami dvejų metų kadencijai; jie gali būti paskirti kitai kadencijai. 5. Jei visuotinis susirinkimas nepatvirtina direktorių valdybos pateiktos metinės ataskaitos, direktorių valdyba atsistatydina. 6. Direktorių valdybos darbo tvarka nustatoma darbo reglamente. 16 straipsnis Direktorių valdybos įgaliojimai Be kitų pagal šio statuto nuostatas suteiktų įgaliojimų, direktorių valdyba: i) priima sprendimus dėl visų Fondo operacijų. Jei mano, kad tai būtina, ji gali visiškai arba iš dalies perduoti įgaliojimus priimti sprendimus; ii) priima gaires ir direktyvas dėl Fondo operacijų ir valdymo; iii) rengia visuotiniam susirinkimui teikiamus pasiūlymus; iv) nustato bendras investavimo sąlygas; v) nustato Fondo operacijų rezultatų vertinimo kriterijus; vi) nustato šio statuto 2 straipsnio 2 dalyje minėtų skolinimosi operacijų tikslus ir apribojimus; vii) remdamasi Fondo narių pasiūlymais, pateiktais darbo reglamente nustatyta tvarka, skiria vykdomąjį direktorių ir, jei reikia, jo pavaduotoją. Ji taip pat turi teisę prireikus atleisti vykdomąjį direktorių ir jo pavaduotoją; viii) kontroliuoja vykdomąjį direktorių bei jo pavaduotoją ir užtikrina, kad Fondas būtų valdomas pagal šio statuto nuostatas ir pagal direktorių valdybos nustatytas rekomendacijas bei direktyvas; ix) pateikia visuotiniam susirinkimui metines ataskaitas ir metines Fondo veiklos ataskaitas; x) šaukia Fondo visuotinius susirinkimus; xi) nepažeisdama visuotinio susirinkimo įgaliojimų, priima sprendimus visais kitais klausimais, nepriklausančiais vykdomojo direktoriaus kompetencijai. 17 straipsnis Pirmininkavimas direktorių valdybai 1. Direktorių valdybai pirmininkauja vienas iš jo narių, paskirtų laikantis darbo reglamento nuostatų. 2. Jei pirmininkas negali dalyvauti, direktorių valdybai pirmininkauja kitas direktorių valdybos narys, paskirtas laikantis darbo reglamento nuostatų. 18 straipsnis Direktorių valdyba, posėdžiai, kvorumas 1. Direktorių valdybos posėdžiai rengiami pagal Fondo poreikius, tačiau ne rečiau kaip kartą per kalendorinį ketvirtį. Posėdžius šaukia pirmininkas, jų darbotvarkės parengiamos laikantis darbo reglamento. Pirmininkas sušaukia direktorių valdybos posėdį, jei valdybos narys pateikia motyvuotą prašymą jį sušaukti. Valdybos posėdžiai vyksta arba Fondo būstinėje, arba bet kurioje kitoje pirmininko parinktoje vietoje. 2. Direktorių valdybos sprendimai gali būti priimami raštu laikantis darbo reglamente nustatytų sąlygų ir taisyklių. 3. Direktorių valdybos posėdžių sprendimai galioja tik tuomet, jei juos priimant dalyvavo ne mažiau kaip pusė valdybos narių. 4. Direktorių valdybos sprendimai priimami balsų dauguma. 19 straipsnis Protokolai Direktorių valdybos posėdžiai yra protokoluojami. Protokolus parengia Fondo sekretoriatas, jų kopijos bei išrašai yra patvirtinami ir pateikiami nariams. 20 straipsnis Vykdantysis direktorius 1. Fondui vadovauja vykdantysis direktorius. Eidamas savo pareigas jis veikia nepriklausomai, kuo geriau atstovauja Fondo interesams ir yra atskaitingas tik direktorių valdybai. 2. Vykdantysis direktorius skiriamas ne ilgesnei kaip penkerių metų kadencijai ir gali būti paskirtas kitai kadencijai. 3. Vykdančiajam direktoriui padeda pavaduotojas, kuris, kai vykdančiojo direktoriaus nėra, jį pavaduoja ir turi tuos pačius įgaliojimus kaip ir direktorius. 4. Pasiūlymų dėl vykdančiojo direktoriaus ir jo pavaduotojo skyrimo pateikimo tvarka nustatoma darbo reglamente. 21 straipsnis Vykdančiojo direktoriaus įgaliojimai 1. Vykdantysis direktorius atsako už kasdienį vadovavimą Fondui pagal šio statuto nuostatas ir direktorių valdybos priimtas gaires ir direktyvas. 2. Visų pirma vykdantysis direktorius: - laikosi gairių ir direktyvų, kurias direktorių valdyba priima pagal šio statuto 16 straipsnį, - pateikia direktorių valdybai metinę Fondo veiklos ataskaitą, - atsako už Fondo metinių sąskaitų parengimą per tris mėnesius po kiekvienų finansinių metų ir pateikia jas direktorių valdybai, - pateikia direktorių valdybai tokias papildomas veiklos ataskaitas ir tokius dokumentus, kokie yra nustatyti darbo reglamente arba kokių paprašo direktorių valdyba. 3. Vykdantysis direktorius atstovauja Fondui jo santykiuose su trečiosiomis šalimis ir teismo procesuose. 4. Su Fondu susijusius dokumentus ir visus jo vardu prisiimtus įsipareigojimus pasirašo vykdantysis direktorius arba tinkamai įgaliotas vykdančiojo direktoriaus atstovas. 5. Fondo darbuotojai yra pavaldūs vykdančiajam direktoriui, kuris juos priima ir atleidžia. 22 straipsnis Auditas 1. Fondo sąskaitų auditą kasmet atlieka iš trijų auditorių susidedanti auditorių valdyba, kurią paskiria visuotinis susirinkimas. Visuotinis susirinkimas gali nuspręsti padidinti auditorių skaičių ne daugiau kaip iki penkių. Kandidatai siūlomi laikantis darbo reglamente nustatytų sąlygų. 2. Auditorių valdybos nariai dirba pagal įprastus savo profesijos reikalavimus. Auditorių valdyba patvirtina, kad Fondo balansas, pelno ir nuostolių ataskaita teisingai ir sąžiningai rodo Fondo finansinę padėtį turto bei įsipareigojimų atžvilgiu ir atitinkamų finansinių metų operacijų rezultatus. 23 straipsnis Operacijos Vadovaudamasis šiuo statutu, Fondas gali vykdyti savo veiklą Bendrijos valstybių narių teritorijose, valstybėse, kurios yra pateikusios paraiškas tapti Bendrijos narėmis ir kurių stojimo procesas yra prasidėjęs, arba Bendrijos kaimyninėse valstybėse, tarpvalstybinių projektų atveju. 24 straipsnis Užmokestis Fondui Fondo imamas užmokestis arba kitos pajamos iš veiklos pagal šį statutą yra nustatoma toks, kad būtų atspindėta patirta rizika, padengtos operacijų išlaidos, būtų sukurtas šią riziką atitinkantis rezervas ir užtikrintas jo sąnaudas atitinkantis pelnas. 25 straipsnis Fondo operacijų apribojimai Jei yra teikiamos garantijos, Fondo įsipareigojimų apribojimus pagal šio statuto 16 straipsnį nustato direktorių valdyba. Atitinkami Fondo įsipareigojimų dalyvauti įmonės nuosavame kapitale apribojimai nustatomi šio statuto 12 straipsnio 2 dalies i punkte minėtuose atitinkamuose sprendimuose. 26 straipsnis Bendrųjų Fondo įsipareigojimų aukščiausia riba Bendrieji Fondo įsipareigojimai, išskyrus trečiųjų šalių vardu prisiimtus Fondo įsipareigojimus, negali: - atliekant garantijų suteikimo operacijas: tris kartus viršyti pasirašyto kapitalo dydžio; visuotinio susirinkimo sprendimu ši aukščiausia riba gali būti tiek padidinta, kad pasirašytas kapitalas būtų viršytas ne daugiau kaip penkis kartus. Sukaupus 7,5 % pasirašyto kapitalo dydžio arba didesnį rezervą, visuotinio susirinkimo sprendimais aukščiausia riba gali būti padidinta ne daugiau kaip iki sumos, aštuonis kartus didesnės už pasirašytą kapitalą; - dalyvaujant nuosavame kapitale: viršyti sumos, dėl kurios visuotinis susirinkimas priima sprendimą pagal šio statuto 12 straipsnį. 27 straipsnis Grynųjų pajamų paskirstymas ir padalijimas 1. Ne rečiau kaip kartą per metus visuotinis susirinkimas nustato, kokia Fondo grynųjų pajamų dalis turi būti paskirta rezervui ar kitiems tikslams arba padalyta Fondo nariams. Prieš kiekvieną padalijimą Fondo nariams kasmet ne mažiau kaip 20 % grynųjų pajamų yra skiriama rezervui kaupti. Lėšos rezervui nebeskiriamos, kai rezervo dydis pasiekia 10 % pasirašyto kapitalo, ir vėl skiriamos, kai rezervas tampa mažesnis kaip 10 % pasirašyto kapitalo. 2. Pajamos Fondo nariams išdalijamos proporcingai kiekvieno jų turimų akcijų skaičiui. 28 straipsnis Bendradarbiavimas su trečiosiomis šalimis 1. Fondas gali imtis uždavinio administruoti trečiųjų šalių jam patikėtas specialias lėšas, jei tos lėšos atitinka Fondo uždavinius, jei jos įrašomos į atskiras sąskaitas ir jei duoda pakankamai pelno. 2. Laikydamasis šio statuto sąlygų, Fondas gali bendradarbiauti su visomis tarptautinėmis organizacijomis, vykdančiomis veiklą panašiose srityse kaip ir jis. 3. Kad pasiektų savo tikslus ir atliktų savo uždavinius, Fondas gali sudaryti sutartis su tokiomis organizacijomis ir su Bendrijos valstybių narių arba trečiųjų šalių nacionalinėmis organizacijomis ir bankininkystės partneriais. 29 straipsnis Narystės sustabdymas arba narių pašalinimas 1. Jei Fondo narys nevykdo kurios nors šio statuto pareigos, visuotinio susirinkimo sprendimu jo narystė gali būti sustabdyta. 2. Sustabdžius narystę, narį ir toliau saisto jo, kaip Fondo nario, įsipareigojimai; tačiau jis negali naudotis jokiomis šiame statute numatytomis teisėmis. 3. Jei per šešis mėnesius nuo visuotinio susirinkimo sprendimo sustabdyti narystę šis narys neįvykdo savo įsipareigojimų, dėl kurių tas sprendimas buvo priimtas, visuotinis susirinkimas gali paskelbti, kad tas narys yra pašalintas. 30 straipsnis Atsiskaitymas su iš Fondo pašalintais nariais 1. Nutraukus narystę su atitinkamu nariu turi būti iš dalies atsiskaitoma. 2. Pašalinto nario akcijos parduodamos pagal šio statuto 7 straipsnio 8 dalies nuostatą. Jei akcijų neįsigyja Bankas arba kitas Fondo narys, visuotinis susirinkimas gali leisti parduoti jas šio statuto 4 straipsnio 2 dalies kriterijus atitinkantiems subjektams. Jei kiti nariai arba 4 straipsnio 2 dalies kriterijus atitinkantys subjektai neišperka akcijų, jas išperka Fondas. 3. Pagal šio straipsnio 2 dalį Fondas pašalinto nario akcijas išperka už nominalią vertę arba buhalterinę vertę, žiūrint kuri yra mažesnė narystės Fonde nutraukimo dieną. Nors ir pašalintas iš Fondo, pašalintasis narys ir toliau yra saistomas savo tiesioginių įsipareigojimų ir sąlyginės atsakomybės Fondui, kol neįvykdomi visi garantijų arba dalyvavimo nuosavame kapitale įsipareigojimai, prisiimti prieš nutraukiant narystę. Tačiau šio nario nesaisto su garantijomis ir dalyvavimu nuosavame kapitale susiję įsipareigojimai, kuriuos Fondas prisiima vėliau, ir jam nepriklauso nei Fondo pajamų, nei jo išlaidų dalis. 4. Už iš pašalinto nario Fondo išpirktas akcijas mokama laikantis tokių terminų ir sąlygų: - mokama tik po šešių mėnesių nuo narystės nutraukimo dienos. Mokama tik ta suma, kuria išpirkimo kaina viršija buvusiam nariui priklausančių įsipareigojimų Fondui, susidarančių dėl Fondo operacijų, dalį, - jei Fondas patiria nuostolių dėl jo suteiktų ir narystės nutraukimo dieną galiojančių garantijų arba dalyvavimo nuosavame kapitale ir jei tokių nuostolių suma narystės nutraukimo dieną viršija atidėjimų nuostoliams dydį, Fondui pareikalavus toks buvęs narys grąžina tokią sumos dalį, kuria jo akcijų išpirkimo kaina būtų buvusi sumažinta, jei išpirkimo kainos nustatymo metu būtų buvę atsižvelgta į nuostolius. Be to, buvęs narys ir toliau lieka įpareigotas įvykdyti kiekvieną raginimą sumokėti už neapmokėtas akcijas, kiek būtų reikėję sumokėti, jei Fondo kapitalo sumažėjimas būtų įvykęs ir paraginta būtų tada, kai buvo nustatyta jo akcijų išpirkimo kaina. 31 straipsnis Operacijų nutraukimas 1. Susiklosčius tam tikroms aplinkybėms direktorių valdyba gali laikinai sustabdyti Fondo operacijas. Ji perduoda šį sprendimą visuotiniam susirinkimui toliau svarstyti. Visuotinis susirinkimas 85 % kvalifikuota balsų dauguma gali nuspręsti visiškai nutraukti Fondo operacijas; tokiu atveju šis nutraukia visą savo veiklą, išskyrus su Fondo likvidavimu susijusią veiklą. 2. Visiškas Fondo operacijų nutraukimas sukelia likvidavimą. Visuotinis susirinkimas paskiria likvidatorius, kurie atlieka su likvidavimu susijusias operacijas. 32 straipsnis Fondo narių atsakomybė 1. Jei Fondo operacijos visiškai nutraukiamos, Fondo neįvykdyti reikalavimai įvykdomi iš tokių lėšų toliau nurodyta tvarka: - Fondo turtas, - skolos Fondui dėl pasirašyto, bet neapmokėto kapitalo. 2. Direktorių valdyba imasi reikiamų priemonių, kad lėšos tiesioginių pretenzijų pateikėjams ir netiesioginių pretenzijų pateikėjams būtų paskirstytos pro rata pagal jų juridines teises. 33 straipsnis Turto padalijimas 1. Nutraukus Fondo veiklą, turtas jo nariams pagal jų pasirašytą kapitalo dalį nedalijamas tol, kol: - visiškai neįvykdomi visi Fondo įsipareigojimai kreditoriams, - visuotinis susirinkimas nenusprendžia padalyti turto. 2. Turtas Fondo nariams padalijamas proporcingai kiekvieno nario indėliui į Fondo kapitalą. 3. Direktorių valdyba nustato šio padalijimo tvarką. 34 straipsnis Pakeitimai 1. Direktorių valdybos siūlymu šis statutas gali būti iš dalies pakeistas visuotinio susirinkimo sprendimu. Bet kuriems šio statuto 2 ir 3 straipsnio pakeitimams padaryti reikalinga 85 % balsų dauguma. 2. Jei visuotinis susirinkimas nenusprendžia kitaip, patvirtinti pakeitimai įsigalioja po trijų mėnesių nuo pranešimo apie juos nariams. 35 straipsnis Teisė ir jurisdikcija 1. Fondo ir jo paslaugų gavėjų — tiek finansų institucijų, tiek kitų paslaugų gavėjų — tarpusavio ginčus sprendžia kompetentingi nacionaliniai teismai. 2. Todėl Fondas paslaugai kiekvienoje Bendrijos valstybėje narėje turi adresą. Tačiau bet kurioje sutartyje jis gali nurodyti konkretų paslaugos teikimo adresą arba nustatyti, kad ginčus nagrinėja arbitražas. 3. Kaip nustatyta Europos bendrijos steigimo sutartyje (Banko statuto 30 straipsnio 6 dalyje) ir laikantis joje nustatytų apribojimų, ginčus dėl priemonių, kurių imasi Fondo valdymo institucijos, sprendžia Europos Bendrijų Teisingumo Teismas. 36 straipsnis Privilegijos ir imunitetai Europos Bendrijų privilegijų ir imunitetų protokolas Europos bendrijos steigimo sutartyje (Banko statuto 30 straipsnio 5 dalyje) nustatytais terminais ir sąlygomis taikomas ir Fondui, jo organų nariams bei jo darbuotojams. 37 straipsnis Įsigaliojimas Šis statutas įsigalioja visuotinio susirinkimo nustatytą dieną. --------------------------------------------------